Forslag til RÅDETS FORORDNING om import til Fællesskabet af uslebne diamanter fra Sierra Leone

(forelagt af Kommissionen)

BEGRUNDELSE

I sin resolution 1446 (2002) af 4 december 2002 besluttede De Forenede Nationers Sikkerhedsråd i henhold til kapitel VII i De Forenede Nationers pagt og forlænge forbuddet i henhold til resolution 1306 (2000) af 5. juli 2000 mod al import af uslebne diamanter med oprindelse i eller hidrørende fra Sierra Leone, medmindre de er omfattet af den ordning med oprindelsescertifikater, der er godkendt af De Forenede Nationers kompetente myndigheder. Forbuddet mod import af diamanter, jf. Rådets forordning (EF) nr. 303/2002 af 18. Februar 2002, udløb den 5. december 2002, og forbuddet i henhold til denne forordning bør derfor forlænges. I afventen af ikrafttrædelsen af Kimberley-processens certificeringsordning er annex II fortsat ikke udfyldt.

Forslag til RÅDETS FORORDNING om import til Fællesskabet af uslebne diamanter fra Sierra Leone

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 301,

under henvisning til fælles holdning 2002/_/FUSP [1] om forbud mod import af uslebne diamanter fra Sierra Leone,

[1] EFT L 10 af 12.1.2002, s. 81.

under henvisning til forslag fra Kommissionen, og

ud fra følgende betragtninger:

(1) Ved resolution 1446 (2002) af 4 december 2002 besluttede De Forenede Nationers Sikkerhedsråd i henhold til bestemmelserne i kapitel VII i De Forenede Nationers Pagt at alle forlænge forbuddet mod al import af uslebne diamanter fra Sierra Leone, medmindre de er omfattet af den ordning med oprindelsescertifikater, der er godkendt af De Forenede Nationers kompetente myndigheder.

(2) Rådets forordning (EF) nr. 303/2002 af 18. februar 2002 [2] udløb den 5. december 2002, og forbuddet i henhold til denne forordning bør derfor forlænges.

[2] EFT L 200 af 8.8.2000, s 21.

(3) Disse foranstaltninger henhører under traktaten, og gennemførelsen af Sikkerhedsrådets relevante beslutninger kræver derfor bl.a. for at undgå konkurrenceforvridning, at der vedtages fællesskabsbestemmelser for så vidt angår Fællesskabets område, idet dette område med henblik på denne forordning anses for at omfatte alle områder under medlemsstaterne, hvor traktaten finder anvendelse, på de betingelser, der er fastlagt i den pågældende traktat.

(4) Sikkerhedsrådet har ligeledes opfordret De Forenede Nationers medlemsstater og de internationale og regionale organisationer til at træffe disse foranstaltninger uanset eksisterende rettigheder eller forpligtelser i henhold til indgåede internationale aftaler, underskrevne kontrakter eller tildelte licenser eller bemyndigelser, der stammer fra et tidspunkt før datoen for ovennævnte resolutions vedtagelse.

(5) Overtrædelser af denne forordning bør sanktioneres, og medlemsstaterne bør med henblik herpå pålægge passende sanktioner.

(6) Kommissionen bør for nemheds skyld bemyndiges til at supplere og/eller ændre bilagene til denne forordning på grundlag af relevante oplysninger afgivet af det udvalg, som er nedsat ved Sikkerhedsrådets resolution 1132 (1997).

(7) Medlemsstaterne og Kommissionen holder hinanden underrettet om de foranstaltninger, der træffes i henhold til denne forordning, og om alle andre relevante forhold med tilknytning til denne forordning, som de ligger inde med oplysninger om -

UDSTEDT FØLGENDE FORORDNING:

Artikel 1

Direkte og indirekte import til Fællesskabets område af uslebne diamanter som defineret i bilag I, der har oprindelse i eller kommer fra Sierra Leone, er forbudt.

Artikel 2

Uslebne diamanter, der er kontrolleret af Sierra Leones regering gennem ordningen med oprindelsescertifikater i overensstemmelse med punkt 5 i FN's Sikkerhedsråds resolution 1306 (2000), er undtaget fra den i artikel 1 omhandlede foranstaltning. De nærmere bestemmelser for denne undtagelse er angivet i bilag II.

Artikel 3

Kommissionen bemyndiges til at ændre bilag I for at bringe det i overensstemmelse med de ændringer, der måtte blive foretaget i den kombinerede nomenklatur, og at supplere og/eller ændre bilag II på grundlag af oplysninger eller meddelelser fra De Forenede Nationers kompetente myndigheder, bl.a. den sanktionskomité, der er nedsat ved resolution 1132 (1997). Ethvert supplement eller enhver ændring offentliggøres i De Europæiske Fællesskabers Tidende.

Artikel 4

Denne forordning anvendes uanset eksisterende rettigheder eller forpligtelser i henhold til internationale aftaler, underskrevne kontrakter eller tildelte licenser eller bemyndigelser, der stammer fra et tidspunkt før datoen for dens ikrafttræden.

Artikel 5

Hver medlemsstat fastsætter, hvilke sanktioner der skal pålægges i tilfælde af overtrædelse af denne forordning. Sådanne sanktioner skal være effektive, forholdsmæssige og afskrækkende.

Indtil den lovgivning, der eventuelt er nødvendig hertil, er vedtaget, er de sanktioner, der skal anvendes ved overtrædelse af bestemmelserne i denne forordning, dem, som medlemsstaterne har fastsat til gennemførelse af artikel 5 i forordning (EF) nr. 303/2002 [3].

[3] EFT L 47 af 19.2.2002, s. 8

Artikel 6

Kommissionen og medlemsstaterne holder hinanden underrettet om de foranstaltninger, der træffes i henhold til denne forordning, og om alle andre relevante forhold med tilknytning til denne forord-ning, som de ligger inde med oplysninger om, såsom overtrædelser eller andre problemer med anvendelsen eller domme afsagt af nationale domstole.

Artikel 7

Denne forordning anvendes:

- - på Fællesskabets område, herunder dets luftrum

- - om bord på fly og skibe under en medlemsstats jurisdiktion

- - på enhver person andetsteds, der er statsborger i en medlemsstat

- - på alle organer, der er oprettet eller stiftet i henhold til en medlemsstats lovgivning.

Artikel 8

Denne forordning træder i kraft på dagen for offentliggørelsen i De Europæiske Fællesskabers Tidende. Den anvendes fra den 5. december 2002. Den udløber den 5. juni 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG 1

Uslebne diamanter som anført i artikel 1

KN-kode // Varebeskrivelse

ex 7102 10 00 // Usorterede diamanter, ubearbejdede og ikke monterede eller indfattede

7102 21 00 // Diamanter til industriel anvendelse, ubearbejdede eller kun savet, kløvet eller groft slebet

7102 31 00 // Diamanter til anden anvendelse, ubearbejdede eller kun savet, kløvet eller groft slebet

7105 10 00 // Støv og pulver af diamanter

BILAG 2

Nærmere bestemmelser for import af uslebne diamanter, der er ledsaget af et oprindelsescertifikat udstedt i overensstemmelse med den ordning, der er godkendt af De Forenede Nationers kompetente myndigheder.